ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί της τροπολογιας του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την 23η τροποποίηση της οδηγίας 76/769/ΕΟΚ του Συμβουλίου σχετικά με περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

2001/0110 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί της τροπολογιας του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την 23η τροποποίηση της οδηγίας 76/769/ΕΟΚ του Συμβουλίου σχετικά με περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

1. ΔΙΑΔΙΚΑΣΙΑ

- Η προαναφερόμενη πρόταση [COM(2001) 256 τελικό] εγκρίθηκε από την Επιτροπή στις 14 Μαΐου 2001 και στη συνέχεια διαβιβάστηκε στο Συμβούλιο και στο Ευρωπαϊκό Κοινοβούλιο.

- Η Ευρωπαϊκή Οικονοϴική και Κοινωνική Επιτροπή γνωμοδότησε εν προκειμένω στις 12 Σεπτεμβρίου 2001.

- Το Ευρωπαϊκό Κοινοβούλιο ενέκρινε την πρόταση με τροπολογίες σε πρώτη ανάγνωση στις 5 Φεβρουαρίου 2002.

- Η Επιτροπή επέρριψε τις τροπολογίες του Ευρωπαϊκού Κοινοβουλίου.

- Το Συμβούλιο ενέκρινε κοινή θέση στις 3 Ιουνίου 2002.

- Το Ευρωπαϊκό Κοινοβούλιο ενέκρινε την πρόταση με μία τροπολογία σε δεύτερη ανάγνωση στις 10 Οκτωβρίου 2002.

2. ΣΤΟΧΟΣ ΤΗΣ ΟΔΗΓΙΑΣ

Η πρόταση, η οποία βασίζεται στο άρθρο 95 της συνθήκης, έχει τους ακόλουθους δύο στόχους:

- τη διαφύλαξη της Εσωτερικής Αγοράς με την καθιέρωση εναρμονισμένων διατάξεων όσον αφορά την εμπορία και τη χρήση ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή (κ/μ/τ).

- την εξασφάλιση υψηλού επιπέδου προστασίας της υγείας και του περιβάλλοντος περιορίζοντας την εμπορία και τη χρήση ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή (κ/μ/τ).

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΗΝ ΤΡΟΠΟΛΟΓΙΑ ΠΟΥ ΠΡΟΤΕΙΝΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

3.1. Περίληψη της θέσης της Επιτροπής

Η Επιτροπή δεν μπορεί να δεχθεί την τροπολογία του πρότεινε το Ευρωπαϊκό Κοινοβούλιο.

3.2. Τροπολογία

Το Ευρωπαϊκό Κοινοβούλιο πρότεινε ότι η «Επιτροπή θα πρέπει να υποβάλλει το συντομότερο δυνατόν πρόταση για την απαγόρευση της χρήσης προϊόντων που περιέχουν τέτοιες ουσίες, όταν υπάρχει επιστημονική τεκμηρίωση ότι οι ουσίες αυτές ελευθερώνονται από τα εν λόγω προϊόντα και εκτίθεται σ' αυτές το κοινό.

Οι ισχύοντες περιορισμοί που σχετίζονται με τα σημεία 29, 30 και 31 του παραρτήματος Ι της οδηγίας 76/769/ΕΟΚ καθώς και με την πρόταση της Επιτροπής για την 23η τροποποίηση της οδηγίας 76/769/ΕΟΚ καλύπτουν τις ουσίες και τα παρασκευάσματα. Συμπεριλαμβάνοντας τόσο τις ουσίες όσο και τα παρασκευάσματα στο πεδίο εφαρμογής της πρότασης, καλύπτονται οι καταστάσεις στις οποίες είναι πολύ πιθανόν να προκύψει έκθεση των καταναλωτών σε ουσίες κ/μ/τ. Παραδείγματα παρασκευασμάτων που χρησιμοποιούνται από τους καταναλωτές είναι οι κόλλες, τα απορρυπαντικά, τα προϊόντα καθαρισμού για οικιακή χρήση κτλ.

Είναι προφανές ότι οι ουσίες κ/μ/τ που περιέχονται στα προϊόντα παρουσιάζουν μικρότερους κινδύνους από ό,τι οι ουσίες κ/μ/τ που περιλαμβάνονται στα παρασκευάσματα. Ως εκ τούτου, η Επιτροπή είναι της γνώμης ότι η διαδικασία αξιολόγησης των κινδύνων θα πρέπει να αποτελεί ουσιαστική και αναγκαία βάση για τους περιορισμούς των ουσιών κ/μ/τ στα προϊόντα.

Όσον αφορά το γενικό θέμα της μείωσης των κινδύνων από επικίνδυνες ουσίες, η Επιτροπή θα επιστήσει επίσης την προσοχή στις σημαντικές αλλαγές που θα επέλθουν στο πλαίσιο της νέας στρατηγικής για τις χημικές ουσίες, οι οποίες σχετίζονται άμεσα με την επίτευξη των στόχων οι οποίοι επιδιώκονται από την προτεινόμενη τροπολογία .

Οι αλλαγές αυτές περιλαμβάνουν την καταχώριση περίπου 30.000 ουσιών με μια διεργασία σύμφωνα με την οποία η βιομηχανία θα πρέπει να υποβάλλει στοιχεία, συμπεριλαμβανομένης και μιας προκαταρκτικής αξιολόγησης κινδύνου, για κάθε μία από τις ουσίες αυτές. Επιπλέον, η διαδικασία έγκρισης η οποία θα εφαρμοστεί στην περίπτωση των ουσιών για τις οποίες υπάρχει πολύ μεγάλη ανησυχία, συμπεριλαμβανομένων και των ουσιών κ/μ/τ, θα προβλέπει αυστηρότερες απαιτήσεις. Οι προτάσεις είναι σε προχωρημένο στάδιο προετοιμασίας και θα υποβληθούν σύντομα στο Συμβούλιο και στο Κοινοβούλιο.

4. ΣΥΜΠΕΡΑΣΜΑ

Λαμβανομένων υπόψη των ανωτέρω, η Επιτροπή διατυπώνει αρνητική γνώμη σχετικά με την τροπολογία.